text: Afsløret på Google
  20 januar 2015 kl. 13.28
  Politiet efterlyser to mænd, der stjal en havetraktor i Gråsten. Det blev fotograferet af fotovogn fra Google, der tilfældigvis kørte forbi.
  På billedet er de to mænd i færd med at stjæle af en havetraktor i Rinkenæs ved Gråsten. Syd- og Sønderjyllands Politi beder nu om hjælp til at få tyvene identificeret.
  Tyveriet blev tilfældigvis fotograferet af Google, der var ude at lave optagelser til Google Street View.
  Fotoet er først blevet opdaget fornyligt.
  Tyveriet af havetraktoren skete onsdag den 30. maj 2012 klokken 14.20 fra Smeden i Rinkenæs ved Gråsten.
  Fotoet viser to unge mørkhårede mænd tage havetraktoren. De var kørende i en sølvgrå Opel, som havde en hvid kassetrailer hængt på.
  Syd- og Sønderjyllands Politi vil gerne i kontakt med vidner, der måske ved, hvem de to unge mænd er, eller som kan genkende bil eller trailer.
  Ved du noget, så træffes politiet på tlf. 114.
  